રમણબાળા આગળ અત્યાર સુધીના તૂટફૂટ થયેલા કૌટુંબિક અને સામાજિક સંબંધોનો ઢગલો થઇ ગયો. એકેય વ્યક્તિ પર નજર અટકતી ન હતી જે પોતાને પડખે ઊભો રહે. તેમના મનમાં વિચારો અમળાતા રહ્યા. ત્રીસ વરસની કારકિર્દી ધૂળમાં મળી ગઈ હતી. હતાશ મન ટેકો શોધતું હતું. પણ અંદરથી બળકટ હોંકારો મળતો ન હતો. આંખો આગળ વારંવાર આવી જતા ચહેરાઓને તેઓ પોતાની રીતે મૂલવતા રહ્યા. મીંઢી સરિતા, આખાબોલી અંજારિયા, કામચોર દમયંતી, ભેજાંબાજ શૈલેષ, વહાણે ચડી પાટિયાં કાઢનાર જેબલિયા.